Uwemo wa Utatu Mtakatifu rohoni
Jambo lingine linalotokana na hayo tuliyosema ni kwamba upendo uliomo ndani mwetu unapostawi sana, Nafsi za Kimungu zinakuwemo mwetu kwa undani zaidi, yaani kirafiki zaidi: ndivyo inavyotokea k.mf. wakati wa uongofu wa pili ambao ni mwanzo wa hatua ya mwanga. Hatimaye hao Watatu wamo ndani mwetu si tu kusudi tuwafahamu na kuwapenda kwa namna ipitayo maumbile, bali wamo kama asili ya vitendo vinavyopita maumbile, kama Yesu alivyosema, “Baba yangu anatenda kazi hata sasa, nami ninatenda kazi” (Yoh 5:17), hasa katika kiini cha roho.